PTT เลื่อนสรุปขายหุ้น BCP เป็น Q2/58 ชงเสนอบอร์ดลดงบลงทุน 5 ปี
PTT เลื่อนสรุปขายหุ้น BCP เป็น Q2/58,เสนอบอร์ดพรุ่งนี้ลดงบลงทุน 5 ปี
26 มี.ค. 2558

นายวิรัตน์ เอื้อนฤมิต ประธานเจ้าหน้าที่บริหารการเงิน บริษัท ปตท. จำกัด (มหาชน) หรือ PTT เปิดเผยว่า บริษัทเลื่อนแผนขายหุ้น บริษัท บางจากปิโตรเลียม จำกัด (มหาชน) หรือ BCP ส่วนที่เหลือ 12% ออกไปเป็นไตรมาส 2/58 จากเดิมคาดจะแล้วเสร็จในไตรมาสแรกปีนี้
โดยขณะนี้ได้ข้อสรุปแม้การเจรจาแล้วว่าจะขายในราคาเดียวกับที่ขายหุ้นให้กับกองทุนวายุภักษ์ แต่ยังอยู่ในกระบวนการรายละเอียด ทำให้ล่าช้าออกไปเล็กน้อย ขณะที่การประชุมคณะกรรมการบริษัทในวันพรุ่งนี้เตรียมพิจารณาปรับลดงบลงทุน 5 ปี(ปี 58-62)หลังราคาน้ำมันร่วงลงมาอยู่ในระดับต่ำ
ทั้งนี้ การขายหุ้น BCP จะดำเนินการพร้อมกันทั้งหมดที่ PTT ถืออยู่ราว 27% โดยการขายให้ผู้ที่สนใจในสัดส่วน 12% ในราคาเดียวกับที่เสนอขายให้กับกองทุนวายุภักษ์ 15.25% และโอนหุ้นทั้งหมดพร้อมกัน
อย่างไรก็ดี การขายหุ้น BCP ครั้งนี้จะทำให้ได้เงินเข้ามาไม่ต่ำกว่า 1 หมื่นล้านบาทตามที่คาดการณ์ไว้ แม้สถานการณ์ราคาน้ำมันจะลดลงมามากในช่วงนี้ก็ตาม
ขณะที่การประชุมคณะกรรมการ PTT วันพรุ่งนี้จะมีการพิจารณาการปรับลดงบลงทุนและงบดำเนินการตามแผน 5 ปีลงเหลือราว 2.9 แสนล้านบาท จากเดิมกำหนดไว้ 3.27 แสนล้านบาท โดยงบลงทุนปีนี้จะลดลงราว 5-10% หลังจากตัดสินใจเลื่อนการลงทุนในบางโครงการออกไป รวมถึงลดค่าใช้จ่ายดำเนินการบางส่วน เมื่อสถานการณ์ราคาน้ำมันปรับลดลงมาอยู่ในระดับต่ำ
ทั้งนี้ PTT มองว่าแม้ราคาน้ำมันดิบในตลาดโลกจะผ่านจุดต่ำสุดไปแล้ว แต่ราคาทั้งปีนี้จะยังอยู่ในระดับต่ำที่เฉลี่ยราว 50 เหรียญสหรัฐ/บาร์เรล แต่ขณะเดียวกันก็มองเป็นโอกาสในการลงทุน ซึ่งคงต้องรอให้สถานการณ์นิ่งกว่านี้ก็น่าจะมีความชัดเจนการลงทุนมากขึ้น
รายงานข่าวจาก PTT เปิดเผยว่า การประชุมคณะกรรมการบริษัทวันพรุ่งนี้จะมีการหารือเรื่องการแต่งตั้งคณะกรรมการสรรหาประธานเจ้าหน้าที่บริหารและกรรมการผู้จัดการใหญ่คนใหม่ด้วย หลังจากนายไพรินทร์ ชูโชติถาวร จะครบวาระการดำรงตำแหน่ง 4 ปีในวันที่ 9 ก.ย.นี้